CELEX: E2016P0004
Language: mt
Date: 2016-03-02 00:00:00
Title: Azzjoni mressqa fit-2 ta’ Marzu 2016 mill-Awtorità ta’ Sorveljanza tal-EFTA kontra r-Renju tan-Norveġja (Kawża E-4/16)

15.9.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 338/12
            
         Azzjoni mressqa fit-2 ta’ Marzu 2016 mill-Awtorità ta’ Sorveljanza tal-EFTA kontra r-Renju tan-Norveġja
   (Kawża E-4/16)
   (2016/C 338/14)
   Azzjoni kontra r-Renju tan-Norveġja tressqet quddiem il-Qorti tal-EFTA fit-2 ta’ Marzu 2016 mill-Awtorità ta’ Sorveljanza tal-EFTA, irrappreżentata minn Carsten Zatschler, Clémence Perrin u Marlene Lie Hakkebo, li jaġixxu bħala Aġenti tal-Awtorità ta’ Sorveljanza tal-EFTA, 35 Rue Belliard, 1040 Brussell, il-Belġju.
   L-Awtorità ta’ Sorveljanza tal-EFTA titlob lill-Qorti tal-EFTA biex:
   
               1.
            
            
               Tiddikjara li r-Renju tan-Norveġja naqas milli jissodisfa l-obbligi tiegħu skont l-Artikolu 33 tal-Ftehim bejn l-Istati tal-EFTA dwar it-Twaqqif ta’ Awtorità ta’ Sorveljanza u ta’ Qorti tal-Ġustizzja billi naqas milli jadotta, sad-data ta’ skadenza taż-żmien preskritt fl-opinjoni motivata mibgħuta lir-Renju tan-Norveġja skont l-Artikolu 31(2) ta’ dan il-Ftehim, il-miżuri meħtieġa biex jikkonforma mas-sentenza tal-Qorti tat-2 ta’ Diċembru 2013 fil-Kawża E-13/13 (l-Awtorità ta’ Sorveljanza tal-EFTA vs. ir-Renju tan-Norveġja).
            
         
               2.
            
            
               Tordna lill-konvenut iħallas l-ispejjeż ta’ dawn il-proċedimenti.
            
         
      L-isfond legali u fattwali u l-motivi miġjuba bħala sostenn:
   
   
               —
            
            
               L-applikazzjoni tindirizza n-nuqqas tar-Renju tan-Norveġja li jikkonforma, sa mhux aktar tard mit-8 ta’ Settembru 2015, ma’ opinjoni motivata mogħtija mill-Awtorità ta’ Sorveljanza tal-EFTA fit-8 ta’ Lulju 2015 rigward in-nuqqas ta’ dan l-Istat li jissodisfa l-obbligi tiegħu skont l-Artikolu 33 tal-Ftehim bejn l-Istati tal-EFTA dwar it-Twaqqif ta’ Awtorità ta’ Sorveljanza u ta’ Qorti tal-Ġustizzja (“SCA”), li jieħu l-miżuri meħtieġa sabiex jikkonforma mas-sentenza tal-Qorti tat-2 ta’ Diċembru 2013 fil-Kawża E-13/13 (l-Awtorità ta’ Sorveljanza tal-EFTA vs Ir-Renju tan-Norveġja).
            
         
               —
            
            
               Il-Kawża E-13/13 kienet tikkonċerna l-konformità tar-Renju tan-Norveġja mad-Direttiva 2005/60/KE tal-Parlament Ewropew u tal-Kunsill tas-26 ta’ Ottubru 2005 dwar il-prevenzjoni tal-użu tas-sistema finanzjarja għall-iskop tal-ħasil tal-flus u l-finanzjament tat-terroriżmu (“id-Direttiva AML”).